Октобра 1941. године био је упућен у Штаб Дурмиторског партизанског одреда, као делегат Главног штаба НОП одреда Црне Горе и Покрајинског комитета КПЈ за Црну Гору. Половином новембра 1941. године био је постављен за заменика политичког комесара тек формираног Црногорског одреда за операције у Санџаку. Када је овај одред расформиран, постављен је за политичког комесара новооснованог Црногорско-санџачког одреда. Марту 1942. године био је постављен за политичког комесара Главног штаба НОП одреда Санџака. Јуна 1942. године постао је заменик политичког комесара Четврте пролетерске црногорске ударне бригаде, а у октобру политички комесар Треће пролетерске санџачке ударне бригаде. Са овом јединицом учествовао је у многим борбама, а посебно оним у току Четврте и Пете непријатељске офанзиве, 1943. године.